Source: http://www.bihon.ro/vom-lupta-pentru-calificare/1350483
Timestamp: 2017-10-22 13:55:25+00:00

Document:
Vom lupta pentru calificare - BIHON
Vom lupta pentru calificare
la	4. noiembrie 2013 16:28	 Reactualizat la:	 4. noiembrie 2013 16:29
CSM Digi vizează accederea în grupele principale	- © FOTO: OradeaBestPhoto
Poloiştii de la CSM Digi dispută marți meciul din deplasare cu Sintez Kazan.
Multipla campioană a României la polo, CSM Digi se află în faţa unei performanţe remarcabile, având ocazia de a accede în grupele principale ale Ligii Campionilor, printre primele 12 echipe ale continentului în principala competiţie a poloului european. Orădenii dispută azi partida din manşa secundă a turului trei preliminar, în bazinul celor de la Sintez Kazan, echipă pe care au întrecut-o în prima manşă, la Oradea, cu scorul de 13-8. Pentru a se califica, echipa noastră nu are voie să piardă la o diferenţă mai mare de patru goluri. În cazul unei victorii la cinci goluri a ruşilor (la orice scor), se vor disputa prelungiri, dar să sperăm că nu se va ajunge la o astfel de situaţie.
CSM Digi porneşte cu prima şansă de calificare, prin prisma avantajului consistent din primul joc, dar este de aşteptat ca echipa rusă „să-şi vândă scump pielea” şi să încerce să recupereze handicapul. „Nu suntem încă în niciun caz calificaţi, va trebui să fim foarte atenţi în meciul de la Kazan. Va trebui să tratăm partida cu toată atenţia şi să nu ne subestimăm adversarii, chiar dacă i-am bătut la o diferenţă de cinci goluri la Oradea”, avertiza după frumoasa victorie de acasă antrenorul CSM Digi, Dorin Costrăş.
Oboseala deplasării
La rândul său, căpitanul echipei orădene, Nicolae Diaconu şi-a atenţionat coechipierii asupra importanţei meciului de la Kazan. „Este o ocazie unică pentru noi să accedem printre primele cele mai bune douăsprezece echipe din Europa. Cei mai mulţi dintre noi, cu excepţia celor doi colegi sârbi care au mai jucat la nivel înalt cu fostele lor echipe, nu am mai avut o astfel de oportunitate. Am luat un avantaj considerabil la Oradea, dar va trebui să luptăm cu toată dăruirea pentru calificare în meciul de la Kazan. Trebuie să jucăm la victorie şi în deplasare, pentru că doar aşa ne vom putea conserva avantajul. Va trebui să ne concentrăm şi să depăşim în primul rând oboseala deplasării. Dorim să ne calificăm, pentru că nu te întâlneşti de multe ori în carieră cu o astfel de oportunitate”, a declarat Nicolae Diaconu.
Taguri: csm digi oradea, liga campionilor, polo, Sintez Kazan

References: CSM 
 CSM 
 CSM 

CSM 
 CSM 
 csm